NEPชนะคดีเตรียมรับ267ล้านบาท
ผลประกอบการปีนี้พุ่งกระฉูดBLANDตั้งสำรองพร้อมจ่าย
13 มิ.ย. 2555

ผลประกอบการปีนี้พุ่งกระฉูดBLANDตั้งสำรองพร้อมจ่าย
NEP เฮ! ชนะคดีบางกอกแลนด์ รับทรัพย์ 267 ล้านบาท รับรู้รายได้ปีนี้ หุ้นวิ่งซิลลิงรับข่าว 
นายเสกสิทธิ์ เจริญเศรษฐศิลป์ กรรมการผู้จัดการ บริษัท เอ็นอีพี อสังหาริมทรัพย์และอุตสาหกรรม (NEP) เปิดเผยว่า วันที่ 5 มิ.ย. 2555 ศาลฎีกาพิพากษาให้ NEP (โจทก์) ชนะคดีบริษัท บางกอกแลนด์ (BLAND) หรือจำเลย โดยให้จำเลยชำระเงินจำนวน 100.18 ล้านบาท พร้อมดอกเบี้ย 8.5% ต่อปี ตามคดีหมายเลขดำที่ 9563/2543 และคดีแดงที่ 4255/2545 
ทั้งนี้ NEP ได้ยื่นฟ้องคดีที่ BLAND เพื่อเรียกเงินคืนสำหรับการจ่ายเงินล่วงหน้าซื้ออาคารชุด ซึ่ง NEP ได้ชำระเงินซื้ออาคารชุดเมื่อ 20 ปีที่ผ่านมา มูลค่า 254 ล้านบาท โดยชำระ 40% ของราคา หรือ 100 ล้านบาท แต่ต่อมาจำเลยผิดสัญญาไม่สามารถโอนอาคารชุดได้ และก่อนที่ศาลฎีกาจะมีคำสั่งออกมาเคยเจรจากันแต่ไม่สำเร็จ 
กรรมการผู้จัดการ NEP กล่าวว่า จำเลยได้เซ็นหนังสือยอมรับการชำระหนี้รวมเงินต้นและดอกเบี้ยถึงวันที่ 12 มิ.ย. 2555 เป็นเงิน 267 ล้านบาท กำหนดชำระภายใน 30 วัน นับตั้งแต่วันที่ออกหนังสือวันที่ 7 มิ.ย. หากไม่ชำระตามกำหนดบริษัทจะส่งเรื่องไปยังกองบังคับคดี เพื่อยึดทรัพย์ชำระหนี้ต่อไป
นายเสกสิทธิ์ กล่าวว่า ผลจากการชนะคดีนี้บริษัทจะได้รับเงิน 267 ล้านบาท สามารถรับรู้รายได้ภายในไตรมาส 34 นี้ ซึ่งจะทำให้ผลประกอบการปีนี้โตก้าวกระโดดมีกำไรที่เกิดจากรายการพิเศษ นอกจากนี้ไตรมาส 3 บริษัทรับรู้กำไรขายอาคารที่ดิน ซึ่งเป็นโรงงานเก่า 100 ล้านบาท 
“ปัจจุบัน NEP มีหนี้เงินกู้สถาบันการเงิน ซึ่งเป็นหนี้ปกติ 30 ล้านบาท ส่วนผลประกอบการ NEP ยังติดลบ แต่ปีนี้โตก้าวกระโดดจากกำไรพิเศษ แต่ปี 2556 คาดว่าผลประกอบการจะเริ่มดีขึ้นจากการดำเนินงานตามปกติ” 
ด้านราคาหุ้น NEP วันที่ 12 มิ.ย. วิ่งซิลลิงปิด 0.84 บาท เพิ่มขึ้น 0.19 บาท มูลค่าการซื้อขายหนาแน่น 238.22 ล้านบาท เก็งกำไรข่าวชนะคดี 
ขณะที่แหล่งข่าว บริษัท บางกอกแลนด์ เปิดเผยว่า บริษัทไม่ได้รับผลกระทบจากการแพ้คดี เนื่องจากได้ตั้งสำรอง 290 ล้านบาท เพียงพอจ่ายเงินต้นและดอกเบี้ย 
ด้านการซื้อขายหุ้น BLAND ซึ่งเป็นฝ่ายแพ้คดีส่งผลให้นักลงทุนเทขายหุ้นออกมาในช่วงบ่ายลงไปลึกสุด 0.66 บาท ลดลง 0.03 บาท และปิด 0.68 บาท ลดลง 0.01 บาท มูลค่าซื้อขาย 34.69 ล้านบาท
นายเทิดศักดิ์ ทวีธีระธรรม ผู้อำนวยการฝ่ายวิเคราะห์อาวุโส บล.เอเซีย พลัส กล่าวว่า ผลกระทบ BLAND ไม่มาก เนื่องจาก ณ สิ้นเดือน มี.ค. 2555 ส่วนผู้ถือหุ้นสุทธิงบรวมมีมากถึง 26,792 ล้านบาท งบเดี่ยว 18,223 ล้านบาท กระแสเงินสดงบรวม 1,560 ล้านบาท